
[bookmark: _Toc256000000]FORSLAG TIL EUROPA-PARLAMENTETS BESLUTNING
Europæiske politiske partier og fonde – Beretning for 2026 om anvendelsen af forordning (EU, Euratom) 2025/2445 og om de finansierede aktiviteter

(2026/2013(INI))
Europa-Parlamentet,
–	der henviser til artikel 2 og artikel 10, stk. 4, i traktaten om Den Europæiske Union og artikel 12, stk. 2 i Den Europæiske Unions charter om grundlæggende rettigheder,
–	der henviser til artikel 224 og 325 i traktaten om Den Europæiske Unions funktionsmåde,
–	der henviser til Europa-Parlamentets og Rådets forordning (EU, Euratom) 2025/2445 af 26. november 2025 om statut for og finansiering af europæiske politiske partier og europæiske politiske fonde[footnoteRef:2]1 (i det følgende benævnt "forordningen"), [2: 1 EUT L, 2025/2445, 8.12.2025, ELI: http://data.europa.eu/eli/reg/2025/2445/oj.] 

–	der henviser til Europa-Parlamentets og Rådets forordning (EU, Euratom) 2024/2509 af 23. september 2024 om de finansielle regler vedrørende Unionens almindelige budget (omarbejdning)[footnoteRef:3]2 ("finansforordningen"), [3: 2 EUT L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	der henviser til Europa-Parlamentets beslutning af 11. november 2021 om anvendelse af forordning (EU, Euratom) nr. 1141/2014 om statut for og finansiering af europæiske politiske partier og europæiske politiske fonde[footnoteRef:4]3, [4: 3 EUT C 205 af 20.5.2022, s. 37.] 

–	der henviser til høringer med Myndigheden for Europæiske Politiske Partier og Europæiske Politiske Fonde (i det følgende benævnt "myndigheden") og til dens årlige aktivitetsrapporter,
–	der henviser til forretningsordenens artikel 55,
–	der henviser til betænkning fra Udvalget om Konstitutionelle Anliggender (A10-0000/2026),
A.	der henviser til, at stærke politiske partier og fonde på EU-plan er afgørende for udviklingen af en ægte offentlig sfære i Europa;
B.	der henviser til, at de europæiske politiske partier og europæiske politiske fonde bør spille en mere central rolle i valget til Europa-Parlamentet og bidrage til at skabe politisk bevidsthed om EU og udtrykke EU-borgernes vilje; der henviser til, at politisk mangfoldighed er afgørende for den offentlige debat og for at udtrykke borgernes valg;
C.	der henviser til, at europæiske politiske partier og fonde bør samarbejde med deres nationale medlemspartier og partnere for at hjælpe dem med at bringe Unionen og dens politikker tættere på borgerne og for at øge den demokratiske legitimitet;
D.	der henviser til, at der i 2025 blev registreret yderligere to fonde hos myndigheden, hvilket betyder, at 12 europæiske politiske partier og 12 tilknyttede europæiske politiske fonde pr. 31. december 2025 blev finansieret over EU-budgettet;
E.	der henviser til, at den omarbejdede forordning trådte i kraft den 28. december 2025 og indførte en række vigtige nyskabelser, herunder klarere regler om fælles europæiske politiske aktiviteter, øgede gennemsigtigheds- og rapporteringsforpligtelser, skærpede due diligence-krav til donationer og udtrykkelig anerkendelse af selvgenererede ressourcer som en indtægtskategori;
F.	der henviser til, at forordningen kun har været i kraft i kort tid; der henviser til, at data om og erfaringer med gennemførelsen af forordningen derfor endnu er begrænsede; der henviser til, at en omfattende vurdering af dens gennemførelse og indvirkning kræver tilstrækkelig tid og dokumentation; der henviser til, at der ikke desto mindre er opstået uforudsete politiske udfordringer umiddelbart efter forordningens ikrafttræden, navnlig med hensyn til finansiering af politiske fonde, som kræver en hurtig opfølgning;
G.	der henviser til, at Parlamentet i henhold til den omarbejdede forordning senest den 29. juni 2026 skal offentliggøre en rapport om anvendelsen af forordningen og om de finansierede aktiviteter; der henviser til, at Kommissionen efter offentliggørelsen af Parlamentets rapport har et år til at forelægge en rapport om anvendelsen af forordningen, eventuelt ledsaget af et forslag til ændring heraf;
H.	der henviser til, at der i Kommissionens rapport skal lægges særlig vægt på denne forordnings indvirkning på små europæiske politiske partiers og europæiske politiske fondes stilling og på reglerne for finansiering af europæiske politiske fonde;
I.	der henviser til, at europæiske politiske fonde udgør en integreret del af EU's demokratiske arkitektur ved at støtte politisk debat, politikudvikling, forskning, uddannelse og aktivt medborgerskab på EU-plan og nationalt plan;
J.	der henviser til, at de europæiske politiske fondes mandat omfatter at øge den politiske bevidsthed om og bidrage til debatten om EU-politiske spørgsmål og den europæiske integrationsproces og levere tjenesteydelser, der ikke udelukkende er rettet mod et bestemt partis medlemmer eller vælgere, men er åbne for alle på lige vilkår;
K.	der henviser til, at gennemførelsen af forordningen finder sted i en situation med dyb geopolitisk ustabilitet, der er kendetegnet ved øget strategisk konkurrence, hybride trusler, desinformation, teknologiske forstyrrelser, klimaændringer og langsigtede socioøkonomiske forandringer;
L.	der henviser til, at denne udvikling kræver, at EU styrker sin kapacitet til strategisk fremsynethed, foregribende styring og langsigtet politisk planlægning med henblik på effektivt at forberede sig på udfordringerne i perioden frem til 2040 og derefter;
M.	der henviser til, at europæiske politiske fonde har enestående forudsætninger for at bidrage til denne indsats gennem langsigtet forskning, komparativ analyse, tværnational dialog, politisk uddannelse og kapacitetsopbygning;
N.	der henviser til, at det nuværende niveau af og den nuværende struktur for EU-finansiering, der er til rådighed for europæiske politiske fonde, ikke længere står i et rimeligt forhold til omfanget, den strategiske relevans og den stigende kompleksitet af deres opgaver;
Generel vurdering af den omarbejdede forordning
1.	glæder sig over vedtagelsen af den omarbejdede forordning som et vigtigt skridt i retning af at modernisere den retlige ramme for europæiske politiske partier og fonde og styrke den demokratiske integritet på EU-plan;
2.	bemærker, at forordningen har forbedret den juridiske klarhed på flere områder, navnlig med hensyn til fælles europæiske politiske aktiviteter, gennemsigtighedskrav og garantier mod udenlandsk indblanding;
3.	understreger imidlertid, at de hidtidige erfaringer og data om gennemførelsen af den omarbejdede forordning fortsat er begrænsede, og at der først kan foretages en mere dybtgående og horisontal evaluering på et senere tidspunkt; påpeger, at der er opstået uforudsete politiske udfordringer umiddelbart efter forordningens ikrafttræden, navnlig med hensyn til finansiering af politiske fonde, som kræver en hurtig opfølgning;
4.	bemærker den retsusikkerhed og de operationelle begrænsninger, som de europæiske politiske fonde stadig står over for, navnlig med hensyn til klassificeringen af støtteberettigede omkostninger, og mener, at disse spørgsmål kræver en rettidig afklaring;
De europæiske politiske fondes rolle
5.	gentager, at europæiske politiske fonde udfylder en særskilt institutionel rolle i henhold til traktaterne ved at fremme europæisk politisk bevidsthed, støtte evidensbaseret politikudformning og styrke en demokratisk kultur og et aktivt medborgerskab i hele EU;
6.	henleder opmærksomheden på det stadig mere ustabile geopolitiske og teknologiske miljø siden offentliggørelsen af Kommissionens forslag fra 2021 om omarbejdning af forordning (EU, Euratom) nr. 1141/2014[footnoteRef:5]4, der er præget af øgede sikkerhedsmæssige spændinger, udenlandsk indblanding i demokratiske processer og fremskyndet socioøkonomisk omstilling; understreger, at denne udvikling styrker betydningen af langsigtet politisk planlægning, demokratisk dannelse og grænseoverskridende dialog, som europæiske politiske fonde yder et særligt bidrag til; [5: 4 Kommissionens forslag af 25. november 2021 til Europa-Parlamentets og Rådets forordning om statut for og finansiering af europæiske politiske partier og europæiske politiske fonde (omarbejdning) (COM(2021)0734).] 

7.	bemærker, at europæiske politiske fonde i betragtning af deres voksende ansvar har brug for de nødvendige finansielle værktøjer og passende og stabile ressourcer til fuldt ud at påtage sig deres institutionelle rolle på grundlag af de forbedringer, der er indført ved forordningen;
Forslag til forbedringer
8.	understreger behovet for at sikre, at europæiske politiske fonde får en solid retlig ramme og finansiel sikkerhed; forpligter sig til at samarbejde med fondene om så vidt muligt at sørge for denne sikkerhed inden for de eksisterende rammer, navnlig gennem en revision af den måde, hvorpå fondene støttes finansielt af deres medlemsorganisationer; påpeger, at forordningen ikke forbyder en fleksibel og deltagelsesbaseret model for medlemskontingenter, hvorigennem medlemsorganisationer bidrager på grundlag af deres grad af inddragelse i fælles aktiviteter; understreger, at fælles aktiviteter i sig selv bør forblive budgetneutrale og ikke bør generere indtægter til fonde, der overstiger de faktisk afholdte omkostninger;
9.	bemærker, at en streng anvendelse af definitionen af medlemsbidrag, det finansielle og administrative pres for at supplere tilskud fra EU-budgettet med selvgenererede ressourcer, de regler, der gælder for fælles europæiske politiske aktiviteter med medlemsfonde, og det overordnede niveau af EU-finansiering begrænser europæiske politiske fondes finansielle autonomi og bæredygtighed, navnlig i betragtning af deres voksende ansvar, og understreger, at en bæredygtig finansieringsramme er afgørende for at bevare deres uafhængighed og forhindre utilbørlig privat indflydelse;
10.	tilskynder myndigheden til i samarbejde med Kommissionen at fortsætte og videreføre sin dialog med de nationale kompetente myndigheder med henblik på at øge bevidstheden om de nationale finansieringsrammers indvirkning på de europæiske politiske fondes funktion og finde praktiske løsninger med henblik på at undgå utilsigtede begrænsninger af deres finansielle bæredygtighed;
11.	anerkender de europæiske politiske fondes bestræbelser på at diversificere og stabilisere deres finansieringskilder inden for de eksisterende lovgivningsmæssige rammer og tilskynder til fortsat afbalanceret og gennemsigtig anvendelse af de tilgængelige mekanismer for egne indtægter;
Afsluttende betragtninger
12.	opfordrer Kommissionen til at foretage en målrettet revision af de finansieringsbestemmelser, der gælder for europæiske politiske fonde i henhold til forordningen, på grundlag af resultaterne i denne rapport og de erfaringer, der er gjort, siden den omarbejdede forordning trådte i kraft;
13.	opfordrer Kommissionen til at forelægge et omarbejdet lovgivningsforslag om revision af finansieringsreglerne for europæiske politiske fonde, herunder en ændring af forordningens artikel 22, stk. 4, for at øge loftet over finansielle bidrag eller tilskud fra Unionens almindelige budget til 100 % af de støtteberettigede omkostninger, som en europæisk politisk fond har afholdt;
14.	forpligter sig til at revidere det overordnede niveau for EU-finansiering til politiske fonde under den kommende flerårige finansielle ramme for 2028‑2034 med henblik på at sikre passende, stabile og forudsigelige finansielle ressourcer, gøre det muligt for fonde at deltage i langsigtede strategiske fremsyns- og kapacitetsopbygningsaktiviteter og opretholde høje standarder for gennemsigtighed, ansvarlighed og uafhængighed og sikre proportionalitet mellem overholdelsesforpligtelser og tilgængelig finansiering;
15.	konkluderer, at tilvejebringelse af passende finansiering til europæiske politiske fonde udgør en strategisk investering i EU's demokratiske modstandsdygtighed og langsigtede forvaltningskapacitet;
°
°	°
16.	pålægger sin formand at sende denne beslutning til Rådet og Kommissionen.

[bookmark: _Toc256000001]BEGRUNDELSE
Forordning (EU, Euratom) 2025/2445, der blev vedtaget som en omarbejdning af forordning (EU, Euratom) nr. 1141/2014, udgør en væsentlig ajourføring af den retlige ramme for europæiske politiske partier og europæiske politiske fonde. Den blev vedtaget som reaktion på nye demokratiske, retlige og geopolitiske udfordringer, herunder bekymringer med hensyn til gennemsigtighed, ansvarlighed og udenlandsk indblanding. Europæiske politiske fonde har en særlig og væsentlig plads i Unionens demokratiske økosystem. Deres opgave er ikke kun at føre valgkampagner, men at fremme europæisk politisk bevidsthed, støtte politikudvikling, tilskynde til aktivt medborgerskab og muliggøre langsigtede politiske overvejelser på europæisk plan. Denne rolle anerkendes udtrykkeligt i artikel 10, stk. 4, i TEU og afspejles yderligere i de opgaver, som fonde tillægges i henhold til forordningen.
Ordførerne mener, at denne rolle er vokset i strategisk betydning. Europæiske politiske fonde fungerer i stigende grad som platforme for tværnational debat, politisk forskning og politisk uddannelse og forbinder politiske aktører med den akademiske verden, civilsamfundet og borgere på tværs af grænserne.
Anvendelsen af den omarbejdede forordning falder sammen med en periode med dyb geopolitisk usikkerhed. Den Europæiske Union står over for hybride trusler, desinformation, geopolitisk rivalisering, teknologiske forstyrrelser, klimaændringer og langsigtede demografiske og socioøkonomiske forandringer. Denne udvikling understreger behovet for stærkere demokratisk modstandsdygtighed og øget strategisk fremsynethed. Europæiske politiske fonde har særligt gode forudsætninger for at bidrage til denne indsats. Gennem forskning, opstilling af scenarier, sammenlignende analyser og uddannelse bidrager de til at forberede politiske systemer og fremtidige beslutningstagere på langsigtede udfordringer, der rækker langt ud over den umiddelbare valgcyklus.
Samtidig viser overvågningen, at den omarbejdede forordning ikke i tilstrækkelig grad imødekommer mangeårige bekymringer vedrørende den finansieringsramme, der gælder for europæiske politiske fonde. Selv om overholdelsesforpligtelserne er steget, har finansieringens overordnede niveau og struktur ikke udviklet sig på en måde, der afspejler det stigende omfang og den strategiske relevans af fondenes aktiviteter.
Ordførerne bemærker, at de nuværende finansieringsniveauer fortsat er strukturelt utilstrækkelige. Strenge lofter over egne indtægter og selvgenererede indtægter kombineret med øgede administrations- og overholdelsesomkostninger begrænser fondenes evne til at deltage i ambitiøse, langsigtede og fremadrettede aktiviteter.
På dette grundlag opfordres Kommissionen i betænkningen til at foretage en målrettet revision af de finansieringsbestemmelser, der gælder for europæiske politiske fonde, og, hvor det er relevant, forelægge et lovgivningsforslag om revision af disse bestemmelser. En sådan revision bør finde en afbalanceret tilgang, der sikrer tilstrækkelige ressourcer, samtidig med at der opretholdes høje standarder for gennemsigtighed, ansvarlighed og uafhængighed.

<FootprintIntro></FootprintIntro>
I henhold til artikel 8 i bilag I til forretningsordenen erklærer ordførerne, at de i deres betænkning har medtaget input om forhold, der vedrører sagens emne, som de har modtaget som led i udarbejdelsen af udkastet til betænkning fra følgende interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:6]1, eller fra følgende repræsentanter for offentlige myndigheder i tredjelande, herunder deres diplomatiske missioner og ambassader: [6: 1 Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

	1. Interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister

	2. Repræsentanter for offentlige myndigheder i tredjelande, herunder deres diplomatiske missioner og ambassader



Ordførerne har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordførerne at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

